สงกรานต์ไม่เป็นหนี้
ปัจจุบันเทศกาลสงกรานต์จะเป็นเทศกาลที่มีวันหยุดยาวและมีผลต่อการทำมาค้าขายของประเทศ มากกว่าเทศกาลอื่นๆ หากเทียบเทศกาลตรุษจีนจะเห็นว่าขนาดของความสำคัญทางเศรษฐกิจแตกต่างกันมากไม่เหมือนในอดีต ที่การค้าขายจะตกอยู่ในมือของคนไทยเชื้อสายจีนมาก
14 เม.ย. 2558

ปัจจุบันเทศกาลสงกรานต์จะเป็นเทศกาลที่มีวันหยุดยาวและมีผลต่อการทำมาค้าขายของประเทศ มากกว่าเทศกาลอื่นๆ หากเทียบเทศกาลตรุษจีนจะเห็นว่าขนาดของความสำคัญทางเศรษฐกิจแตกต่างกันมากไม่เหมือนในอดีต ที่การค้าขายจะตกอยู่ในมือของคนไทยเชื้อสายจีนมาก
ปัจจุบันความมั่งคั่งขยายไปไกล และบรรดาเจ้าสัวต่างๆ มีบทบาทต่อเศรษฐกิจลดลง เทศกาลสงกรานต์จึงเป็นเทศกาลใหญ่ที่ผู้ใช้แรงงานจะหยุดงานกลับบ้านไปเยี่ยมครอบครัว หลังจากที่มาทำงานต่างถิ่นทั้งปี
ยายเมาท์ได้มีโอกาสคุยกับที่ปรึกษาการเงิน จาก K Expert ธนาคารกสิกรไทย ในเรื่องการวางแผนใช้เงินของคนที่จะต้องกลับบ้านในต่างจังหวัดว่าจะทำยังไงดี เพราะกลับบ้านทีมีรายจ่ายเป็นหมื่น มนุษย์เงินเดือนอาจจะเดือดร้อนกว่าคนอื่น ก็ได้คำแนะนำว่า เทศกาลสงกรานต์นับเป็นเทศกาลสำคัญ สำหรับคนที่มีถิ่นที่อยู่ในต่างจังหวัด ควรจะวางแผนรายจ่ายล่วงหน้าไว้ได้เลยว่าค่าใช้จ่ายทั้งหมดจะตกปีละเท่าไหร่
มาบอกตอนนี้อาจจะช้าไปนิดนึง เพราะนี่ก็ปาเข้าไปกลางเทศกาลแล้ว แต่การวางแผนการเงินไม่มีคำว่าสายเกินไป ค่าใช้จ่ายในการกลับบ้านแต่ละคนไม่เท่ากัน แล้วแต่ขนาดครอบครัว ความใกล้ไกลของระยะทาง และการเลือกวิธีการเดินทาง ใครที่วางแผนล่วงหน้าก็จะจองตั๋วรถทัวร์ รถไฟ เครื่องบิน ไว้ล่วงหน้า ยิ่งจองนานยิ่งได้ราคาถูก ส่วนคนที่ไม่วางแผนล่วงหน้าจะมีค่าใช้จ่ายในการเดินทางสูงกว่า ส่วนค่าของฝาก หรือเงินที่จะมอบให้พ่อแม่เพื่อเป็นค่าใช้จ่ายของท่าน อันนี้สามารถยืดหยุ่นได้ตามกำลังทรัพย์
เมื่อสามารถรู้รายจ่ายล่วงหน้าก็จะต้องเริ่มสะสมเงินไว้ใช้ ถือเป็นรายจ่ายประจำที่จะต้องกันเงินเอาไว้เมื่อมีรายได้เข้ามา ควรจะกันเงินสะสมไว้เป็นรายเดือน จะได้เงินครบตามเป้าหมายหรือไม่ขึ้นอยู่กับรายได้ด้วยว่ามากหรือน้อยอย่างไร หากไม่ได้ตามเป้าหมาย ก็สามารถลดวงเงินซื้อของฝากลงมา
ส่วนคนที่ไม่ได้คิดล่วงหน้า เท่าที่พบก็จะใช้วิธีรูดเงินสดจากบัตรเครดิตมาใช้ก่อน ขอใช้สินเชื่อเงินสด หรือกู้ยืมเงินจากคนรู้จัก ใช้บริการโรงรับจำนำ ฯลฯ ซึ่งเป็นวิธีการที่ไม่สนับสนุนให้ทำ เราไม่จำเป็นต้องเป็นหนี้ก็ได้ หากวางแผนล่วงหน้า เดี๋ยวนี้ธนาคารต่างๆ มีแผนกที่ปรึกษาทางการเงินให้รายย่อยด้วย
ถ้าไม่อยากเป็นหนี้ช่วงสงกรานต์ใช้บริการผู้เชี่ยวชาญช่วยวางแผนการเงินให้ก็ดีนะคะ